Geliefde ‘Kokkedoor’-deelnemer sterfChris Greeff. Foto: Facebook Chris Greeff, die geliefde sjef wat aan die tweede seisoen van die kykNET-realiteitskosreeks Kokkedoor deelgeneem het, is Woensdag in die ouderdom van 70 oorlede. Wilmer Muller, reklamebeampte vir dié program, het namens kykNET en Homebrew Films dié nuus aan Maroela Media bevestig. “Dit is met hartseer dat ons van Chris se heengaan verneem. Hy het destyds met sy deelname aan Kokkedoor diep in kykers se harte gekruip met pittige sêgoed en sy elegante kookvernuf,” het Muller gesê. Errieda du Toit, koskenner en inhoudsvervaardiger van die seisoen waaraan Greeff ŉ deelnemer was, het aan Maroela Media gesê Greeff was ŉ diabeet. “ŉ Paar jaar gelede is sy een been as gevolg van diabetes geamputeer. Mense wat hom baie goed ken het my ingelig dat sy ander been ook onlangs geamputeer is. Dit het die laaste paar dae baie sleg met hom gegaan.” Die presiese oorsaak van Greeff se dood is egter nog nie bevestig nie. Du Toit het bygevoeg die koswêreld is diep hartseer oor Greeff se afsterwe. “Dit is baie selde dat ŉ mens iemand raakloop wat jou van die eerste oomblik af aanraak met sy kennis. Hy was só ŉ belese en berese mens en hy het baie geweet van álles – hetsy klassieke musiek, kuns of kookkuns. Ek het hom die kosghoeroe genoem, want hy was só ŉ wyse man.” Sy sê elke gereg wat Greeff op Kokkedoor gemaak het, was ŉ baanbrekersgereg. “Hy kon ŉ meestersklas in enigiets aanbied. Die verlies van daardie diepte van kennis en ervaring is ŉ enorme verlies vir almal wat lief is vir kwaliteit-geregte. “Ek het vanoggend weer deur die Kokkedoor-kosboek geblaai en na alles gekyk wat hy gedoen het. Sy werk is so inspirerend en ek weet hy het die ander deelnemers dikwels oopmond gelaat. Almal het begeer om soos sjef Chris net te kon wéét wat hulle doen. Die koskenner Peter Veldsman het ook vir Chris as universiteitstudent aan die Universiteit Stellenbosch geken en hy het glo destyds al uitgeblink.” Begrafnisreëlings vir Greeff is nog nie bekend gemaak nie.